HYDRO บวก 6.41% นิวไฮในรอบ 2 ปี คาดเก็งกำไรทางเทคนิค-แผนธุรกิจใหม่  
HYDRO บวก 6.41% นิวไฮในรอบ 2 ปี คาดเก็งกำไรทางเทคนิค-แผนธุรกิจใหม่ โดย ณ เวลา 10.39 น. อยู่ที่ระดับ 1.66 บาท บวก 0.10 บาท หรือ 6.41% ด้วยมูลค่าซื้อขาย 35.62 ล้านบาท  
10 ต.ค. 2560

ผู้สื่อข่าวรายงานว่า บริษัท ไฮโดรเท็ค จำกัด (มหาชน) หรือ HYDRO  ณ เวลา 10.39 น. อยู่ที่ระดับ 1.66 บาท บวก 0.10 บาท หรือ 6.41% ด้วยมูลค่าซื้อขาย 35.62 ล้านบาท ราคาหุ้นปรับตัวแรงในรอบ 2 ปี 2 เดือน โดยนับตั้งแต่หุ้นขึ้นทดสอบระดับ 1.67 บาท เมื่อวันที่ 1 ก.ย.59 คาดเก็งกำไรทางเทคนิคขาขึ้นและแผนธุรกิจใหม่

อนึ่งวานนี้ HYDRO แจ้งว่าที่ประชุมคณะกรรมการอนุมัติการเข้าลงทุน 40% ในบริษัทใหม่ภายใต้ชื่อบริษัท เอสยูที ไฮโดร จำกัด ร่วมกับบริษัท เอสยูที โกลบอล จำกัด ที่จะถือหุ้นในสัดส่วน 60% เพื่อเพิ่มความสามารถในการแข่งขันเพื่อประมูลงานและรับงานรับเหมาก่อสร้าง
ทั้งนี้ บริษัท เอสยูที ไฮโดร จำกัด คาดว่าจะจัดตั้งขึ้นภายในไตรมาส 4/60 มีทุนจดทะเบียน 1 ล้านบาท สำหรับสาเหตุที่เข้าร่วมลงทุนกับเอสยูที โกลบอล เนื่องจากเป็นผู้มีความชำนาญด้านการรับเหมาก่อสร้าง และเทคโนโลยีรับเหมาก่อสร้างที่เป็นจุดเด่น ดังนั้น การจับมือกับเอสยูที โกลบอล จะเพิ่มโอกาสของบริษัทในการรับงานรับเหมาก่อสร้างมากขึ้น
นอกจากนี้ที่ประชุมคณะกรรมการบริษัท ยังอนุมัติให้ยกเลิกวันประชุมวิสามัญผู้ถือหุ้นครั้งที่ 1/2560 ซึ่งเดิมกำหนดเป็นวันพฤหัสบดีที่ 2 พฤศจิกายน 2560 และยกเลิกวันกำหนดรายชื่อผู้มีสิทธิเข้าร่วมประชุม (Record Date) เดิมกำหนดไว้เป็นวันศุกร์ที่ 6 ตุลาคม 2560 รวมถึงยกเลิกวันกำหนดรายชื่อผู้ได้รับสิทธิจองซื้อหุ้นเพิ่มทุน (Record Date) เดิมกำหนดไว้เป็นวันศุกร์ที่ 10 พฤศจิกายน 2560 เนื่องจากบริษัท มีการอนุมัติรายการได้มาซึ่งทรัพย์สินและมีความจำเป็นต้องนำเสนอเรื่องดังกล่าวต่อผู้ถือหุ้นเพื่อพิจารณาอนุมัติเพิ่มเติม
พร้อมกันนี้ได้กำหนดวันประชุมวิสามัญผู้ถือหุ้น ครั้งที่ 1/ 2560 ใหม่ เป็นในวันที่ 14 พฤศจิกายน 2560 ซึ่งการเพิ่มทุนและการจัดสรรหุ้นเพิ่มทุนดังกล่าวมีรายละเอียดเป็นไปตามที่ที่ประชุมคณะกรรมการบริษัท ครั้งที่ 8/2560 ซึ่งประชุมเมื่อวันที่ 21 กันยายน 2560 ได้มีมติให้เสนอต่อที่ประชุมผู้ถือหุ้นเพื่อพิจารณาอนุมัติการจัดสรรหุ้นสามัญเพิ่มทุนจำนวน 200 ล้านหุ้น มูลค่าที่ตราไว้หุ้นละ 1 บาท
ขณะเดียวกันจะเสนอต่อที่ประชุมผู้ถือหุ้นเพื่อพิจารณาให้สัตยาบันการเข้าลงทุนก่อสร้างโรงงานระบบบำบัดน้ำเสีย และระบบรวบรวมน้ำเสียในเขตอุตสาหกรรมมัณฑะเลย์ สาธารณรัฐแห่งสหภาพเมียนมา เนื่องจากบริษัทได้มีการลงทุนในโครงการดังกล่าวเป็นจำนวน 14.5 ล้านบาท ตามมติที่ประชุมคณะกรรมการบริษัทเดิม จากการประชุมคณะกรรมการบริษัทครั้งที่ 6/2558 เมื่อวันที่ 13 ส.ค.58 โดยภายหลังการพิจารณาขนาดรายการได้มาซึ่งทรัพย์สินใหม่อีกครั้งตามรายละเอียดวาระข้างต้น จึงจำเป็นต้องมีการให้สัตยาบันสำหรับการลงทุนดังกล่าว
สำหรับโครงการก่อสร้างโรงงานระบบบำบัดน้ำเสีย และรวบรวมน้ำเสียในเขตอุตสาหกรรมมัณฑะเลย์ คิดเป็นมูลค่าเงินลงทุนทั้งหมดไม่เกิน 230 ล้านบาท ซึ่งจะดำเนินการโดยบริษัท ไฮโดรเท็ค สุพรีม มัณฑะเลย์ จำกัด (HSMC) ซึ่งจัดตั้งขึ้นในเมียนมา โดยบริษัทถือหุ้น 80% มีทุนจดทะเบียน 5 แสนดอลลาร์สหรัฐ
HSMC จะดำเนินการในลักษณะ B.O.T. (Build-Operate-Transfer) โดยได้สิทธิก่อสร้างและดำเนินการบริหารจัดการโรงบำบัดน้ำเสียและรวมรวมน้าเสีย ซึ่งจะรับบำบัดน้ำเสียจากเขตอุตสาหกรรมมัณฑะเลย์ เป็นระยะเวลา 30 ปี โดยสัญญาสัมปทานสามารถต่อได้ 2 ครั้ง ครั้งละ 10 ปี และจะต้องดำเนินการสร้างให้เสร็จภายในระยะเวลา 2 ปี กำลังการผลิต 2,000-2,200 ลูกบาศก์เมตร/วัน มีระยะเวลาที่คาดว่าจะสร้างเสร็จในไตรมาส 4/61 ดำเนินการเชิงพาณิชย์ได้ในไตรมาส 1/62
อนึ่ง มติที่ประชุมคณะกรรมการบริษัทเมื่อวันที่ 21 กันยายน 2560 มีมติให้เพิ่มทุนจดทะเบียน 200 ล้านหุ้น พาร์หุ้นละ 1 บาท แบ่งเสนอขาย 100  ล้านหุ้น ให้กับผู้ถือหุ้นเดิมตามสัดส่วน (RO) 3.89 หุ้นเดิมต่อ 1 หุ้นใหม่ ที่ราคาหุ้นละ 1 บาท และเสนอขาย 100 ล้านหุ้น ให้กับบุคคลในวงจำกัด 2 ราย ที่ราคาหุ้นละ 1 บาท ได้แก่ นายสมประสงค์ ปัญจะลักษณ์ จำนวน 81 ล้านหุ้น และนายสุรเชษฐ์ ชัยปัทมานนท์ ซึ่งเป็นบุคคลที่เกี่ยวโยง จำนวน 19 ล้านหุ้น กำหนดเรียกชำระค่าหุ้นในวันที่ 14 ธ.ค.60
ทั้งนี้ ภายหลังการเพิ่มทุนครั้งนี้บริษัทจะมีทุนจดทะเบียนเพิ่มเป็น 589.97 ล้านบาท จากเดิมที่ 389.97 ล้านบาท
 